คลังปัดค้ำSMEเพิ่ม ชี้รัฐต้องใช้งบด้านอื่น
คลังปัดเพิ่มค้ำความเสี่ยงเอสเอ็มอีเพิ่ม 30% ย้ำรัฐบาลยังต้องใช้เงินอีกเยอะ
9 มิ.ย. 2558

คลังปัดเพิ่มค้ำความเสี่ยงเอสเอ็มอีเพิ่ม 30% ย้ำรัฐบาลยังต้องใช้เงินอีกเยอะ
นายสมหมาย ภาษี รมว.คลัง เปิดเผยว่า กระทรวงการคลังจะไม่เพิ่มระดับการค้ำประกันความเสี่ยงจากการปล่อยสินเชื่อให้กับผู้ประกอบธุรกิจขนาดกลางและขนาดย่อม (เอสเอ็มอี) จาก 18% เป็น 30% ตามข้อเรียกร้องของเอกชนและสถาบันการเงิน เพราะการรับความเสี่ยงที่ 18% เหมาะสมแล้ว ที่ผ่านมาคลังมีมาตรการอื่นช่วยเหลือการเข้าถึงแหล่งเงินทุนของเอสเอ็มอี เช่น การจ่ายค่าธรรมเนียมค้ำประกันสินเชื่อของบรรษัทประกันสินเชื่ออุตสาหกรรมขนาดย่อม (บสย.) ในปีแรกให้กับผู้ประกอบการ
“คนที่ขอให้คลังชดเชยความเสียหาย 30% ไม่เข้าใจระบบการเงิน การปล่อยสินเชื่อสถาบันการเงินปล่อย บสย. และคลังไม่ได้ดอกเบี้ยและยังต้องมารับความเสี่ยง ซึ่งไม่ถูกต้อง ไม่รู้เอกชนคิดได้อย่างไร รัฐบาลต้องใช้เงินด้านอื่นด้วยอีกมาก เช่น ด้านสาธารณสุขและการศึกษา” นายสมหมาย กล่าว
รมว.คลัง กล่าวด้วยว่า จะเร่งออกมาตรการอุดช่องโหว่การเสียภาษี เริ่มจากภาษีมูลค่าเพิ่ม (แวต) จะใช้กฎหมายเข้มข้นให้ผู้ประกอบการออกใบกำกับภาษีทุกครั้ง โดยมีคณะกรรมการปฏิรูปภาษีช่วยพิจารณาอีกทางหนึ่งด้วย